tomron87/hebrew-wikipedia-sentences-corpus huggingface dataset:
ב-19 באפריל כוחות של שייטת 13, יחידת אגוז וסיירת גולני פשטו על הכפר יעבד, עצרו 8 מבוקשים, החרימו אמל"ח ומטען חבלה, וניטרלו מחבל שהשליך על הכוחות מטען שלאחר מכן אותר במקום, מצבו הוגדר כבינוני.
כמו כן, הסהר האדום הפלסטיני טיפל בחמישה פצועים באורח קל (נפגעו משאיפת גז מדמיע).
בנוסף, כוחות צה"ל עצרו 20 חשודים בג'נין.
צה"ל הודיע למשפחת המחבל שביצע את פיגוע הירי בבני ברק, דיא חמארשה, על כוונתו להרוס את הבית שבו התגורר.
במקביל, לוחמים מיחידת דובדבן פעלו בטולכרם ועצרו שני חשודים במעורבות בפעילות טרור.
בערב נהרגה מחבלת שדקרה שוטר מג"ב במערת המכפלה בחברון, השוטר נפצע באורח קל.
מחבל נוסף נהרג לאחר שיידה בקבוק תבערה אל עבר אמבולנס בבית לחם.
המחבל ישב בעבר בכלא הישראלי.
במקביל, ניהל צה"ל מרדף אחר שני אחיו של המחבל רעד חאזם אשר סייעו לו לבצע את פיגוע הירי ברחוב דיזנגוף שאירע שלושה ימים קודם לכן.
לוחמי סיירת גולני ירו לעבר גלגלי הרכב שבו שהו שני האחים.
אחד מהאחים נפצע אך שניהם נמלטו.
כמו כן, צה"ל החל במבצע לסגירת הפרצות בגדר הביטחון בצפון השומרון.
בין היתר, כוח מסתערבים גדול עצר פעיל בתא הג'יהאד האסלאמי הפלסטיני בקבאטיה.
מחבל פלסטיני נורה על ידי כוח צה"ל במהלך עימותים בחברון, לאחר שהשליך בקבוק תבערה.
כוחות צה"ל, שב"כ וימ"מ עצרו חוליה בת ארבעה מחבלים בסילואד ובכובאר, בהם מעאד חאמד, פעיל חמאס שהיה חבר בחוליית הטרור שרצחה את מלאכי רוזנפלד ב-2015. על פי החשד, החוליה תכננה לבצע פיגוע ירי בירושלים בערב חג הפסח.
כמו כן, במהלך המעצר בעיירה סילואד פרצו עימותים בין הכוחות לחמושים פלסטינים.
במהלך העימותים שישה מחבלים נפצעו באורח קל עד בינוני.
ב-14 באפריל בשעות הבוקר המוקדמות, כוחות צה"ל, מג"ב ושב"כ פעלו במספר מוקדים ברחבי אוגדת יהודה ושומרון למעצר מבוקשים והחרמת אמצעי לחימה.
במהלך הפעילויות התפתחה הפרת סדר אלימה בכפר דאן, מפרי הסדר השליכו מטענים מאולתרים וביצעו ירי לעבר כוח צה"ל שהגיב בירי חי.
על פי משרד הבריאות הפלסטיני, שלושה מחבלים פלסטינים נהרגו במהלך חילופי האש ומחבל נוסף נפצע.
אחד משלושת המחבלים שנהרגו הוא שאס כמאמגי, איש הזרוע הצבאית של הג'יהאד האסלאמי הפלסטיני ואחיו של האסיר איהם כמאמגי, אחד מששת האסירים שנמלטו מכלא גלבוע.
מחבל פלסטיני נוסף נהרג בעימותים עם כוחות צה"ל באזור קבר יוסף שבשכם.
מחבל נוסף נהרג מאש צה"ל בכפר חוסאן לאחר שהשליך בקבוק תבערה על חיילים בעמדה צבאית במרכז הכפר.
בהמשך, מאות פלסטינים יידו אבנים לעבר חיילי צה"ל בכפר.
באותו היום אזרח ישראלי נכנס לכפר במכוניתו והותקף בידי פלסטינים.
הוא הצליח להימלט מהמקום מבלי שנפצע.
מחבל נוסף נהרג מירי כוחות הביטחון במהלך עימותים בעיירה סילואד.
כמו כן, במחנה הפליטים נור א-שמס, כוחות צה"ל עצרו שני חשודים ואיתרו שני חלקי נשק, וסט עם מחסניות ומדי צה"ל.
בכפר חרבת ציר נעצרו שישה חשודים נוספים.
כוחות הביטחון פעלו בשאר החטיבות המרחביות ביהודה ושומרון ועצרו 18 חשודים בסך הכול, בהם עימאד כמאמגי, אח נוסף של איהם כמאמגי.
ארגון הפת"ח ברמאללה ובבית לחם הכריזו על שביתה כללית במחאה על הרג 3 מחבלים פלסטינים וקראו לציבור "להגביר את העימותים מול ישראל".
מאוחר יותר פרסם סגן ראש הלשכה המדינית של חמאס, סאלח אלערורי, הודעה דומה שבה קרא לפלסטינים להגביר את העימותים עם ישראל.
ב-18 באפריל לוחמים מיחידת דובדבן פעלו למעצר מבוקש בעיירה אל-יאמון.
במהלך הפעילות, התפתחה הפרת סדר אלימה ועשרות פלסטינים התקהלו במרחב, יידו אבנים, השליכו מטענים וירו לעבר הכוחות.
הלוחמים ירו לעבר מפרי הסדר וזוהו פגיעות.
על פי מקורות פלסטיניים, שני מפרי סדר נפצעו באורח אנוש וקשה במהלך חילופי האש.
בנוסף, פעלו לוחמי צה"ל בשאר החטיבות המרחביות ביהודה ושומרון ועצרו שישה מבוקשים נוספים.
בסך הכול נעצרו 11 מבוקשים.
ב-25 באפריל כוחות צה"ל ושב"כ עצרו חוליית טרור בת 7 מחבלים בג'נין שהופעלה על ידי הג'יהאד האסלאמי הפלסטיני מרצועת עזה.
חלק מהעצורים ריצו בעבר עונש מאסר על רקע מעורבות בתכנון פיגוע התאבדות בהכוונת הרצועה.
מהחקירה עלה עוד כי אחת העצורות פעלה לתווך בין בכיר ארגון הג'יהאד האסלאמי הפלסטיני ברצועת עזה, לבין חברי החוליות ביהודה ושומרון וסייעה להם בהעברות כספים, אמל"ח ותחמושת.
חברי חוליית הטרור ביו"ש קיבלו חומרי הדרכה מרצועת עזה וייצרו מטען חבלה איכותי דמוי רקטה שעמו תכננו לבצע פיגוע נגד חקלאים באזור.
ב-27 באפריל בשעות הבוקר המוקדמות, לוחמי יחידת דובדבן פשטו על שורת יעדים במחנה הפליטים ג'נין, וביצעו סדרת מעצרים במהלכה עצרו שני מבוקשים החשודים במעורבות בפעילות טרור.
בנוסף, הכוחות הצמידו את צו הריסת הבית לביתו של המחבל מפיגוע הירי ברחוב דיזנגוף.
במקביל, כוחות מסיירת גולני וימ"ס פעלו בכפר קבאטיה ועצרו שלושה מבוקשים נוספים.
במהלך הפעילות התפתחה הפרת סדר אלימה בהשתתפות עשרות פלסטינים חמושים אשר ביצעו ירי חי אל עבר הכוחות.
נוסף על כך, עשרות פלסטינים יידו אבנים ומטענים אל עבר הכוחות.
הלוחמים שהשיבו באש והרגו מחבל פלסטיני ופצעו עוד 5 מחבלים פלסטינים חמושים.
המחבל ההרוג הוא בן 18, תושב נפת ג'נין אשר השתייך לג'יהאד האסלאמי הפלסטיני.
לא היו נפגעים לכוחות צה"ל.
בסך הכול נעצרו 12 חשודים ברחבי יהודה ושומרון.
ב-28 באפריל הרמטכ"ל אביב כוכבי אישר בצו חריג גיוס שישה גדודי מילואים למשימות בקו התפר.
התייצבות כוחות המילואים לא נדרשה מיידית, אלא בהתרעה של שלושה שבועות.
ב-30 באפריל בשעות הבוקר המוקדמות, כוחות ימ"ס, מג"ב, איו"ש ושב"כ עצרו חשוד המעורב בפעילות טרור ואיתרו חלקי נשק ותחמושת בכפר ואדי ברוקין שבמרחב החטיבה המרחבית מנשה.
במקביל, לוחמי יחידת דובדבן עצרו חשוד נוסף במעורבות בפעילות טרור במחנה הפליטים בלאטה שבמרחב החטיבה המרחבית שומרון.
באותו היום, במהלך פעילות מבצעית של כוחות צה"ל בסמוך לכפר עזון, מחבלים פלסטיניים יידו לעברם בקבוקי תבערה.
הלוחמים הגיבו בירי והרגו מחבל אחד.
המחבל בן ה-27 ישב בעברו מספר פעמים בכלא הישראלי בגין פעילות נגד ביטחון המדינה.
המחבל ישב בסך הכול כשבע שנים וחצי בבית הסוהר הישראלי.
כמו כן, בעקבות ריכוזי כוחות של צה"ל באזור ג'נין החלו הפרות סדר, חילופי ירי ועימותים בכמה מוקדים, בכללם הכפר קבאטיה.
ב-1 במאי בשעות הבוקר, כוחות צה"ל בשיתוף פעולה עם מג"ב ושב"כ מיפו את בתי המחבלים יחיא מרעי ויוסוף עאסי, שביצעו את פיגוע הירי באריאל בו נרצח מאבטח יומיים קודם לכן.
כחלק מהפעילות למיפוי הבית, לוחמי צה"ל עצרו את אביו של אחד מהמחבלים אשר חשוד בסיוע.
כמו כן, התפתחו הפרות סדר אלימות במחנה הפליטים ג'לזון, במהלכן עשרות מפרי סדר יידו אבנים לעבר הכוחות שהגיבו באמצעים לפיזור הפגנות ובירי רוגר.
בנוסף, במהלך פעילות הכוחות במרחב החטיבה המרחבית מנשה נעצרו חמישה חשודים במעורבות טרור והוחרמו אקדחים, רובה ציד ונשק מסוג קרלו.
סך הכול נעצרו 12 מבוקשים החשודים במעורבות בפעילות טרור ברחבי יהודה ושומרון על ידי כוחות הביטחון.
ב-8 במאי כוחות צה"ל ומג"ב פעלו בכפר רומאנה הסמוך לעיר ג'נין, למיפוי בתיהם של המחבלים שביצעו את הפיגוע באלעד.
ב-9 במאי בשעות הבוקר המוקדמות, כוחות צה"ל, מג"ב ושב"כ עצרו שני מבוקשים החשודים בסיוע למחבלים שביצעו את הפיגוע באלעד.
במקביל, כוחות צה"ל ושב"כ פעלו בכפר קרוואת בני חסאן ועצרו שני מבוקשים החשודים בסיוע למחבלים שביצעו את פיגוע הירי באריאל.
כמו כן, כוחות הביטחון פעלו במחנה הפליטים בלאטה ובכפרים אל עאידה, וולאג'ה, בית רימא, בלעין, עזון, קטנה וחיזמא ועצרו 11 מבוקשים נוספים החשודים בפעילויות טרור.
במהלך הפעילות בכפר עזון, אותרו שני סכינים ושני אקדחים.
בנוסף, בשעות הלילה התקיימה כניסת מתפללים מתואמת למתחם קבר יוסף בעיר שכם.
כוחות צה"ל, משטרת ישראל והמנהל האזרחי אבטחו את כניסתם של המתפללים.
במהלך אבטחת כניסת המתפללים לקבר, התקבל דיווח על ירי במרחב, כוחות צה"ל הגיבו בירי.
לא היו נפגעים לכוחות הביטחון ולא נגרם נזק.
ב-11 במאי בשעות הבוקר המוקדמות, לוחמי צה"ל יצאו למבצע כדי לעצור פעיל הג'יהאד האסלאמי הפלסטיני בנפת ג'נין ולסריקה אחר אמצעי לחימה בלתי חוקיים.
במהלך הלילה נעצרו שמונה חשודים ואותר נשק מסוג קרלו.
במסגרת הפעילות במחנה הפליטים ג'נין, פתחו עשרות מחבלים חמושים, בירי מסיבי והשליכו מטענים לעבר כוחות צה"ל אשר השיבו בירי.
במהלך האירוע נהרגה העיתונאית הפלסטינית שירין אבו עאקלה מרשת השידור אל-ג'זירה הקטרית המסקרת את פעילות צה"ל ביהודה ושומרון.
עיתונאי נוסף נפצע מירי באופן בינוני.
העיתונאית הפלסטינית הייתה במרחק שבין 100 ל-150 מטרים מכוח צה"ל כשנפגעה מירי.
מאז האירוע, צה"ל המשיך לבדוק את נסיבות מותה, ואף ביקש לעשות זאת דרך שיתוף פעולה עם הפלסטינים, פנייה אשר לא נענתה.
נבחנה גם האפשרות שהירי שהביא למותה של העיתונאית בוצע על ידי חמושים פלסטינים, זאת על רקע תיעוד רב המופץ ברשתות של הירי חסר ההבחנה של המחבלים.
הרמטכ"ל, רא"ל אביב כוכבי, הנחה לפעול, לברר ולתחקר את האירוע על מנת להגיע לחקר האמת, ומינה צוות ייעודי בראשות מפקד חטיבת הקומנדו, אל"ם מני ליברטי, לתחקר אירוע זה.
גורמי ביטחון הצליחו לשים את ידם על צילומי סי טי של גופתה של העיתונאית הפלסטינית שירין אבו עאקלה שנהרגה יום קודם לכן במהלך עימותים במחנה הפליטים ג'נין בין לוחמי צה"ל למחבלים פלסטינים.
גורמי הביטחון ערכו התייעצות עם גורמי המקצוע בנוגע לצילומי ההדמיה, וקבעו כי לא ניתן להגיע למסקנות מהנתונים.
ב-12 במאי בשעות הבוקר המוקדמות, לוחמי צה"ל וכוחות הביטחון עצרו שבעה מבוקשים החשודים בפעילות טרור והחרימו נשק בלתי חוקי מסוג קרלו בכפרים מאדמא, קבאטיה ובעיר חברון.
כמו כן, הכוחות עצרו שני מבוקשים החשודים בסיוע למחבלים שביצעו את הפיגוע באלעד בכפרים בורוקין ורומאנה.
ב-13 במאי אירעה נפילת לוחם הימ"מ בבורקין: בשעות הבוקר, לוחמי סיירת גולני וימ"מ כיתרו את ביתו של המבוקש מחמוד אדבעי, פעיל הג'יהאד האסלאמי הפלסטיני בכפר בורקין במטרה לעצור אותו.
במהלך הפעילות החלו עימותים וחילופי אש בין כוחות הביטחון למחבלים פלסטיניים.
במהלך חילופי האש נורו אלפי כדורים לפי הכוחות ששהו במקום, מספר כלי רכב צה"לים ממוגנים ניזוקו.
בזמן יציאת הכוחות מהכפר נפצע קשה לוחם ימ"מ רס"ב נעם רז, בן 47, בהיתקלות עם מחבלים חמושים.
הוא פונה במסוק לבית החולים רמב"ם, ולאחר מספר שעות נקבע מותו.
לפי דיווחים פלסטיניים, מחבל נהרג ו-12 חמושים פלסטינים נפצעו במהלך חילופי האש, בהם שישה באורח קל, חמישה באורח בינוני ושניים באורח קשה.
המחבל ההרוג הוא דאוד זביידי, אחיו של זכריא זביידי, שהיה מפקד גדודי חללי אל-אקצא והשתתף בבריחה מכלא גלבוע.
לבסוף, פעיל הג'יהאד האסלאמי הפלסטיני מחמוד אדבעי נכנע ונעצר יחד עם אחיו, שהסגיר את עצמו.
במקביל, כוחות צה"ל ערכו תחקור ושחזור של אירוע הירי בו נורתה כתבת אל-ג'זירה שירין אבו עאקלה במחנה הפליטים ג'נין.
בסך הכול, בכל אזור יהודה ושומרון נעצרו חמישה חשודים.
ב-15 במאי המחבל דאוד זביידי, אחיו של זכריא זביידי, שנפצע באורח קשה בחילופי האש עם כוחות הביטחון יומיים קודם לכן בכפר בורקין, מת מפצעיו לאחר שהועבר לבית החולים רמב"ם.
היה פעיל בגדודי חללי אל-אקצא ושהה בכלא הישראלי כ-12 שנים במצטבר.
בעקבות מותו קרא ארגון פת"ח בשכם לקיים למחרת יום זעם, ולערוך תהלוכות לכיוון מחסומים ומוקדי חיכוך עם צה"ל.
ב-17 במאי בשעות הבוקר המוקדמות, לוחמי צה"ל וכוחות הביטחון עצרו חמישה מבוקשים החשודים בפעילות טרור בעיר קלקיליה ובמהלך פעילות הכוחות בכפר ראס עטייה נעצר חשוד נוסף והוחרם נשק בלתי חוקי מסוג M16. בנוסף, כוחות צה"ל פעלו במחנה הפליטים פארעה למעצר שני מבוקשים נוספים.
במהלך הפעילות מחבלים חמושים פתחו בירי אל עבר הכוחות.
עשרה מבוקשים נוספים נעצרו על ידי כוחות הביטחון בכפרים קראות בני חסן, חבלה, חלחול, דאהרייה, מחנות הפליטים עאידה ודהיישה ובעיר שכם.
בשעות הערב התקיימה פעילות מודיעינית ומבצעית משותפת של יחידת מגלן ושב"כ, בכפר דורא אל-קרע אשר במהלכה נעצרו ארבעה מבוקשים החשודים בניהול תא הסטודנטים של חמאס ושל הג'יהאד האסלאמי הפלסטיני באוניברסיטת ביר זית.
המעצרים נעשו ערב לפני הבחירות לאגודת הסטודנטים באוניברסיטה.
ב-19 במאי בשעות הבוקר המוקדמות, לוחמי צה"ל וכוחות הביטחון עצרו חמישה מבוקשים החשודים במעורבות בפעילות טרור ואיתרו אמצעי לחימה.
כמו כן, הכוחות פעלו בכפר בית רימא שבמרחב החטיבה המרחבית אפרים, שם הם עצרו שני מבוקשים נוספים ואיתרו נשק מסוג M16 ותחמושת.
במהלך הפעילות עשרות מחבלים פלסטינים פתחו בהפרת סדר אלימה.
המחבלים יידו אבנים וירו זיקוקים לעבר הלוחמים אשר הגיבו באמצעים לפיזור הפגנות.
מבוקש נוסף נעצר במחנה הפליטים עין בית אילמא.
המחבלים יידו אבנים וזרקו מטענים לעבר הכוחות שהגיבו גם הפעם באמצעים לפיזור הפגנות.
הכוחות איתרו אמצעי לחימה נוספים ועצרו חמישה מבוקשים נוספים בכפרים אל-ערוב, עובידייה, ריפידה, בידו ובמחנה הפליטים קלנדיה.
במהלך פעילות של הכוחות באזור כפר דאן הסמוך לג'נין ב-21 במאי, מחבלים פלסטינים חמושים ירו לעבר לוחמי צה"ל מרכב חולף וזרקו לעברם בקבוקי תבערה.
במהלך העימות, מחבל אחד נהרג ומחבל נוסף נפצע באורח קשה.
המחבל ההרוג השתייך לג'יהאד האסלאמי הפלסטיני ומספר תמונות שלו עם כלי נשק, מדי ודגלי הארגון הופצו ברשתות החברתיות מיד לאחר מותו.
ב-24 במאי בשעות הבוקר המוקדמות, כוחות צה"ל פשטו על מספר יעדים בכפר חרמלה, ממנו יצא המחבל אשר חדר ליישוב תקוע בתחילת חודש מאי.
במסגרת פעילות של כוחות ימ"ס ומג"ב איו"ש בעיר חברון נעצר מבוקש החשוד בהחזקת אמצעי לחימה בלתי חוקיים ואותר אקדח שהוחרם.
בנוסף, לוחמי לביאי הבקעה עצרו חשוד במעורבות בפעילות טרור והחרימו נשק בלתי חוקי בכפר עקבת ג'באר.
שלושה מבוקשים נוספים נעצרו בכפרים סוואחרה, צוריף, קראות בני חסן ובעיר שכם.
במהלך פעילות הכוחות בכפר ג'בע וביריחו, מחבלים פלסטינים פתחו במטח בקבוקי תבערה ובירי חי לעברם.
כלי תקשורת פלסטינים דיווחו כי כוחות הביטחון הישראליים עצרו את המחבל המאם חאזם, אחד מאחיו של המחבל רעד חאזם אשר סייע לו לבצע את פיגוע הירי ברחוב דיזנגוף כחודש וחצי לפני כן.
המאם חאזם היה על הכוונת של כוחות הביטחון עוד כשהצליח להימלט מכוחות צה"ל לאחר שניסו לעוצרו ב-10 באפריל.
כמו כן, פתחי חאזם, אביו, סירב להסגיר את עצמו לישראל ודרש לקבל לידיו את גופת בנו שביצע את פיגוע הירי ברחוב דיזנגוף.
זמן קצר לאחר השעה עשר בבוקר, כוחות מיחידת דובדבן, סיירת גולני ומג"ב נכנסו לכפר בורקין למעצר מבוקש שהיה שותף לירי בעימות בו נהרג לוחם הימ"מ רס"ב נעם רז 11 ימים קודם לכן.
בשעות הלילה שיגר צה"ל כטב"מים מעל הכפר ומעל מחנה הפליטים בג'נין.
בעקבות זאת, המחבלים הפלסטינים החמושים היו בטוחים שהכוחות ייכנסו לכפר במהלך הלילה ונותרו ערים בכוננות לכניסתם, שלא הגיעה.
כניסת הכוחות בשעה עשר בבוקר לכפר בורקין תפסה את המחבלים כשהם עייפים ולא מוכנים.
במהלך הכניסה של הכוחות לכפר, מחבלים פלסטינים חמושים פתחו בירי מסיבי לעברם.
במהלך חילופי הירי, שלושה מחבלים חמושים נפצעו.
כוחות צה"ל פתחו בנוהל סיר לחץ על ביתו של המבוקש.
המבוקש, מוחמד א-טובאסי, קצין בביטחון המסכל של הרשות הפלסטינית, פעיל הג'יהאד האסלאמי ואסיר לשעבר בכלא הישראלי, נעצר על ידי הלוחמים ונלקח לחקירת שב"כ.
במהלך מעצרו, הכוחות איתרו שני רובי M16 בביתו, הרובים נלקחו לבדיקה בליסטית על מנת לאשש את מעורבותו של המבוקש בחילופי הירי.
בעקבות המעצר, עשרות מחבלים חמושים פלסטינים מהג'יהאד האסלאמי הפסלטיני, יצאו אל רחובות ג'נין וקראו לטרור נגד ישראל.
ב-25 במאי במהלך כניסת מתפללים מתואמת לקבר יוסף שבעיר שכם, מאות פלסטינים פתחו בהפרת סדר אלימה אשר במהלכה המחבלים יידו אבנים, זרקו בקבוקי תבערה ופתחו בירי חי לעבר הכוחות.
הלוחמים הגיבו בירי, באמצעים לפיזור הפגנות ובירי רוגר.
במהלך העימותים, מחבל אשר השליך בקבוק תבערה אל עבר המתפללים נפגע בראשו ופונה במצב אנוש לבית החולים רפידיא בשכם.
כ-40 מחבלים נוספים נפצעו באורח קל, מהם ארבעה מירי כדורי גומי והשאר משאיפת גז מדמיע.
ב-27 במאי בשעות הבוקר המוקדמות, לוחמי צה"ל עצרו מבוקש החשוד בפעילות טרור בכפר חבלה.
בנוסף, לוחמי צה"ל החרימו עשרות אלפי שקלים אשר על פי החשד ייועדו למימון טרור בכפר ח'רבת ראס עטייה.
במסגרת פעילות כוחות צה"ל בעיר ג'נין, מחבלים פלסטינים חמושים השליכו מטעני חבלה ופתחו בירי לעברם.
בהמשך היום, מחבלים פלסטינים השליכו בקבוקי תבערה אל עבר כוחות צה"ל אשר אבטחו צומת סמוך לאפרת.
הלוחמים הגיבו בירי ובמהלך העימותים, נער פלסטיני בן 14 חשוד נפגע בחזהו.
הכוח העניק לפצוע טיפול רפואי ראשוני ולאחריו הוא פונה על ידי הסהר האדום לבית חולים שם מת מפצעיו.
לפי עדויות של פלסטינים, הנער לא היה מעורב בתקרית ונורה בגבו.
ב-29 במאי במהלך פעילות של לוחמי צה"ל וימ"ס ממג"ב איו"ש במחנה הפליטים דהיישה בבית של חשוד פלסטיני, חמושים פלסטינים פתחו בהפרת סדר אלימה שכללה יידוי אבנים, השלכת בקבוקי תבערה ומטענים לעבר כוחות הביטחון.
במהלך הפרת הסדר לוחם ימ"ס נפצע באורח קל ופונה למרכז הרפואי שערי צדק על ידי כוחות צה"ל.
במהלך יציאת הכוחות ממחנה הפליטים, הפרות הסדר נמשכו.
כוחות צה"ל וימ"ס הגיבו בירי ובאמצעים לפיזור הפגנות וזוהו מספר פגיעות במחבלים שהשליכו מטענים.
לפי הדיווחים בכלי התקשורת הפלסטיניים, לפחות שלושה פלסטינים נפצעו באירוע, אחד מהם באורח קשה.
במקביל, כוחות צה"ל פעלו בכפר דנאבה שבמרחב החטיבה המרחבית מנשה ועצרו שני מבוקשים החשודים במעורבות בפעילות טרור.
בשעות הלילה, חוליית מחבלים פלסטינים ירו לעבר כוחות צה"ל מתוך רכב בפאתי העיר אל-בירה.
כוחות צה"ל הגיבו בירי אל עבר המחבלים ופתחו במצוד אחריהם.
ב-30 במאי בשעות הערב, פלסטינים חמושים יידו אבנים, הבעירו צמיגים והשליכו בקבוקי תבערה לעבר עמדה צבאית של צה"ל סמוך לכפר דורא.
מחבל אחד נורה מאש צה"ל ונפצע.
כמו כן, כוחות צה"ל עצרו שני פלסטינים שהחזיקו ברכבם מטען חבלה מאולתר.
ב-1 ביוני בשעות הבוקר המוקדמות, לוחמי צה"ל פעלו בכפרים אל-מידיה וראס כרכר ועצרו ארבעה מבוקשים החשודים במעורבות בפעילות טרור, ושני מבוקשים החשודים בהסעת שוהים בלתי חוקיים במרחב התפר.
כוחות הביטחון פעלו בכפרים עוריף וג'בע ובעיירה בית פג'אר ועצרו שישה מבוקשים פלסטינים נוספים.
כוחות הביטחון הרסו במהלך הלילה את ביתו של המחבל דיא חמארשה, שביצע את פיגוע הירי בבני ברק, בכפר יעבד.
במהלך הריסת הבית, יצאו קריאות מהמסגדים בכפר לצאת ולהדוף את פשיטת "צבא הכיבוש".
בעקבות זאת, מאות פלסטינים פתחו בהפרת סדר אלימה, אשר כללה יידוי אבנים, הבערת צמיגים, השלכת מטעני חבלה ובקבוקי תבערה ואף ירי חי.
הכוחות הגיבו באמצעים לפיזור הפגנות וירו לעבר מחבלים חמושים.
במהלך חילופי האש, נהרג מחבל פעיל חמאס, ושישה נוספים נפצעו, שלושה מהם במצב קשה.
כעשרה ימים לאחר מכן, מת מפצעיו אחד מהמחבלים שנפצע קשה.
המחבל השתייך לג'יהאד האסלאמי הפלסטיני.
במסגרת הפעילות הכוחות עצרו את אביו של המחבל.
ב-2 ביוני בשעות הבוקר המוקדמות, כוחות ימ"ס ומג"ב איו"ש פעלו למעצר מבוקש החשוד במעורבות בפעילות טרור במחנה הפליטים דהיישה.
במהלך הפעילות פלסטינים השליכו מטעני חבלה ויידו אבנים לעבר הכוחות שהגיבו בירי.
במהלך חילופי האש, נהרג מחבל, פעיל החזית העממית לשחרור פלסטין.
במקביל, פעלו כוחות צה"ל למעצר מבוקש החשוד במעורבות בפעילות טרור בעיירה עזון.
במהלך הפעילות, עשרות פלסטינים פתחו בהפרת סדר והשליכו בקבוקי תבערה אל עבר כוחות צה"ל שהגיבו בירי.
שבעה מבוקשים נוספים החשודים בפעילות טרור נעצרו על ידי כוחות הביטחון בכפר חווארה, בעיירה אל-ח'דר, ובערים דורא וקלקיליה.
בשעות הערב, שלושה מחבלים פלסטינים השליכו בקבוק תבערה לעבר כוח צה"ל שפעל במרחב התפר סמוך לכפר אל-מידיה.
הלוחמים הגיבו בירי לעבר המחבלים.
כתוצאה מהירי, אחד מהמחבלים נפצע באורח אנוש, ומותו נקבע בבית החולים לאחר מכן.
ב-9 ביוני בשעות הבוקר המוקדמות כוחות צה"ל, מג"ב ושב"כ פעלו בכפרים דנאבה ואכתבא שבמרחב החטיבה המרחבית מנשה ועצרו שני מבוקשים החשודים במעורבות בפעילות טרור.
במהלך פעילות לוחמי צה"ל ומג"ב בעיר שכם, התפתחה הפרת סדר אלימה בהשתתפות של כ-100 מחבלים פלסטינים שכללה השלכת בקבוקי תבערה ויידויי אבנים לעבר כוחות הביטחון.
לוחמי צה"ל ומג"ב הגיבו באמצעים לפיזור הפגנות ועצרו מחבל שהשליך בקבוק תבערה.
במקביל, במהלך פעילות של כוחות הביטחון בח'רבת כרמה, נעצר מבוקש פלסטיני ואותרו מספר אמצעי לחימה.
בנוסף, במהלך פעילות של לוחמי צה"ל בעיירה טמון למעצר שני מבוקשים נוספים, התפתחה הפרת סדר אלימה אשר במהלכה, מחבלים פלסטינים השליכו בקבוקי תבערה ופתחו בירי חי לעבר הלוחמים שהגיבו בירי.
שלושה מבוקשים נוספים נעצרו ברחבי יהודה ושומרון על ידי כוחות הביטחון.
כוח מגדוד דוכיפת של חטיבת כפיר פשטו לאור יום על בית עסק בעיר חלחול, שעל פי החשד שימש כמוקד לשימוש בכספי טרור של ארגון הטרור חמאס.
כוחות הביטחון החרימו מעל ל-1,100,000 ש"ח ששימשו לטרור.
בנוסף, בית העסק ששימש לחלפנות כספי הטרור, רותך ונסגר על ידי כוחות הביטחון.
במהלך הפעילות התפתחה הפרת סדר בהשתתפות עשרות מחבלים פלסטינים שיידו אבנים והשליכו מטעני חבלה ובקבוקי תבערה לעבר כוחות צה"ל, שהגיב באמצעים לפיזור הפגנות ובירי.
במהלך חילופי האש, נהרג מחבל פלסטיני וחמישה נפצעו, מתוכם שלושה מירי חי ושלושה מירי כדורי גומי.
ב-14 ביוני כוחות הביטחון פעלו בשעות הבוקר המוקדמות בערים רמאללה ואל-בירה ועצרו שני מבוקשים החשודים במעורבות בפעילות טרור.
כמו כן, לוחמי צה"ל פעלו בכפר רומנה ובעיירה פרעון ועצרו חמישה מבוקשים החשודים במעורבות בפעילות טרור והחרימו רובה ציד, נשק מסוג M-16, תחמושת וחלקי נשק.
בנוסף, במסגרת פעילות לוחמי צה"ל בעיר חברון, הלוחמים איתרו והחרימו אקדח ותחמושת.
במקביל, כוחות הביטחון פעלו גם בעיר שכם ועצרו שני מבוקשים נוספים.
במהלך הפעילות, מחבלים פלסטינים ביצעו ירי מדויק לעבר כוחות הביטחון, שהגיבו בירי.
בסך הכול נעצרו 12 מבוקשים ברחבי יהודה ושומרון על ידי כוחות הביטחון.
ב-16 ביוני במהלך פעילות שגרתית של לוחמי סיירת נח"ל במרחב התפר סמוך לכפר ענאן בצפון השומרון, זיהו הלוחמים חמישה חשודים עם שקית ובה שני אקדחים.
לוחמי סיירת הנח"ל החלו במרדף ועצרו ארבעה מהחשודים.
במערכת הביטחון מעריכים כי נמנע פיגוע ירי.
החשודים הם שני פלסטינים ושני ערבים-ישראלים, אחד מהם מתנדב במשטרת ישראל.
החשוד החמישי הצליח להימלט לאום אל-פחם.
החמישה חצו את הגדר הביטחונית במרחב התפר דרך פרצה והיו במעקב של תצפיות צה"ל.
ב-17 ביוני לוחמי סיירת גולני פעלו בג'נין בשעות הבוקר המוקדמות למעצר מבוקשים ואיתור אמצעי לחימה בלתי חוקיים.
בהגעתם ליעד הראשון, מחבלים פלסטינים פתחו בירי מסיבי ובהשלכת מטעני חבלה אל עבר הלוחמים שהגיבו בירי.
בהגעתם ליעד השני, לוחמי סיירת גולני נתקלו במארב של חוליית טרור בת 4 מחבלים חמושים שירו לעברם ממרחק של עשרות מטרים מתוך כלי רכב מסוג מאזדה לבנה.
לוחמי גולני הסתערו על המחבלים מטווח קצר והרגו את ארבעתם.
על גופות המחבלים בתוך הרכב נמצאו שני רובי M16, תת-מקלע קרלו, מחסניות ואפוד מגן.
שניים מהמחבלים היו פעילי הג'יהאד האסלאמי והמחבל השלישי היה מפקד בזרוע הצבאית של חמאס.
במהלך הלווית המחבלים אחד מהמחבלים אף נעטף בדגל המדינה האסלאמית.
כמו כן, במהלך פעילות לוחמי סיירת גולני, אירעו מספר הפרות סדר שבמסגרתן נפצעו עשרה חמושים.
ב-19 ביוני בשעות הבוקר, כוחות צה"ל זיהו פלסטיני, נביל גאנם, שניסה לעבור את גדר ההפרדה באזור קלקיליה בניסיון לחדור לשטח ישראל.
כוחות צה"ל ביצעו ירי אזהרה ולאחר שהפלסטיני המשיך, הוא נורה ונהרג.
ב-23 ביוני לוחמי צה"ל פעלו בעיר ג'נין בשעות הבוקר המוקדמות ועצרו שני מבוקשים החשודים במעורבות בפעילות טרור.
במקביל, פעלו לוחמי מג"ב בעיירה אידנא למעצר שני חשודים נוספים.
במקביל, לוחמי צה"ל פעלו בעיר יריחו ובמחנה הפליטים פארעה למעצר שלושה מבוקשים נוספים.
כמו כן, הלוחמים החרימו נשק בלתי חוקי.
במסגרת הפעילויות, מחבלים פלסטינים פתחו בהפרת סדר אשר במהלכה המחבלים פתחו בירי חי והשלכת מטעני חבלה לעבר לוחמי צה"ל ומג"ב שהגיבו באמצעים לפיזור הפגנות ובירי.
במהלך הפרת הסדר בעיר יריחו, מחבלים פלסטינים הצליחו לפגוע עם בקבוק תבערה בג'יפ שבו נסעו אנשי שב"כ והם חולצו על ידי רכב ממוגן אחר של צה"ל לאחר מכן.
כמו כן, כוח משולב של צה"ל ומג"ב ירה ופגע בשלושה מחבלים שהשליכו לעברם אבנים ובקבוקי תבערה במהלך פעילות במחנה הפליטים דהיישה.
כתוצאה מכך שני מחבלים נפצעו באורח קשה, אחד באורח קל.
בנוסף, במהלך הלילה שני מחבלים השליכו בקבוק תבערה לעבר היישוב בית אל.
כוח מילואים ששהה במארב יזום במקום הגיב בנוהל מעצר חשוד שכלל ירי לעבר שני החשודים.
ב-29 ביוני במהלך מבצע מעצרים של לוחמי יחידת דובדבן וסיירת גולני בעיר ג'נין בשעות הבוקר המוקדמות נעצרו שני מבוקשים החשודים בפעילות טרור.
במהלך יציאת הכוחות מהעיר, לוחמי צה"ל ירו לעבר מספר מחבלים אשר השליכו מטעני חבלה לעברם.
במהלך חילופי האש, נהרג מחבל מהזרוע הצבאית של הג'יהאד האסלאמי הפלסטיני שיידה מטעני חבלה אל עבר הכוחות.
במקביל, במהלך פעילות לוחמי צה"ל במחנה הפליטים אל-עזה למעצר מבוקש נוסף ולאיתור אמצעי לחימה, זוהו מספר חשודים שיידו אבנים לעבר הכוח, שהגיב באמצעים לפיזור הפגנות וירי רוגר.
שישה מבוקשים נוספים נעצרו בכפר סילואד על ידי כוחות צה"ל, יחד עם מספר אמצעי לחימה שאותרו במקום.
ארבעה מבוקשים נוספים נעצרו ברחבי יהודה ושומרון על ידי כוחות הביטחון.
בעקבות מותו של פעיל הג'יהאד האסלאמי יום קודם לכן, ב-30 ביוני מחבלים מהזרוע הצבאית של הארגון, פתחו בירי מאסיבי אל עבר מתפללים יהודים וכוחות צה"ל בקבר יוסף שליד שכם.
בעקבות חילופי האש, מפקד חטיבת שומרון אל"ם רועי צוויג-לביא ושני מתפללים נפצעו באורח קל.
על פי דיווחים פלסטינים, מחבל אחד נפצע באורח קל.
גם ביולי 2022 נעצרו עשרות רבות של מחבלים בפעילות יומיומית של כוחות הביטחון.
בחילופי האש נהרגו לפחות 2 מחבלים חמושים, נפצעו 19 מחבלים נוספים ונתפסו אמצעי לחימה רבים.
ב-26 ביולי 2022 כוחות הנדסה קרבית הרסו את בתי המחבלים שביצעו את פיגוע הירי באריאל.
ב-27 ביולי 2022 פלסטיני מעורער בנפשו, חוסיין קואריק, בן 59 מהכפר עוורתא, נורה לפי נוהל מעצר חשוד כשהתקרב לעמדה צבאית ליד שכם.
ב-29 ביולי 2022 אמג'ד נשאת אבו עליא, פלסטיני בן 16, נורה למוות בכפר אל-מוע'ייר, בעימות עם חיילים ומתנחלים ליד רמאללה.
באותו יום מארב של יחידה 636 במרחב חווה 5 בכניסה לעיר שכם פגע בחוליית מחבלים שביצעה פיגוע ירי על עמדת צה"ל במקום.
באוגוסט עצר השב"כ חוליית טרור של 6 ערבים-ישראלים מנצרת שפעלה בשם המדינה האסלאמית (דאעש) ותכננה לבצע שורת פיגועים באזור הצפון, כולל נגד בית ספר תיכון מוסלמי בנצרת שלדבריהם "פועל בדרך הכופרים".
ב-2 באוגוסט 2022 כוחות צה"ל, מג"ב ושב"כ עצרו את ראש הג'יהאד האסלאמי הפלסטיני ביהודה ושומרון, בסאם א-סעדי, מבכירי ארגון הטרור, במסגרת מבצע מעצרים בג'נין.
במסגרת חילופי האש נהרג מחבל מהג'יהאד האסלאמי.
סעדי, שנעצר יחד עם סייענו וחתנו בלב מחנה ג'נין, היה מי שהפך את מחנה הפליטים ג'נין למעוז טרור אוטונומי שהרשות הפלסטינית ומנגנוני הביטחון שלה חששו להיכנס אליו.
בעקבות המעצר הוכרז על מגבלות תנועה לימים אחדים בעוטף עזה, בשל התרעה לפיגוע נקמה של הג'יהאד האסלאמי.
בהמשך נודע שזמן זה נועד גם לאיסוף מודיעין לקראת התנקשות באדם בכיר בארגון הטרור.
במקביל, כוחות הביטחון המשיכו במעצרי המבוקשים ביהודה ושומרון.
בימים שלאחר המעצר, הייתה כוננות ליד הגבול עם רצועת עזה.
ב-5 באוגוסט יזמה ישראל מתקפת מנע נגד יעדי הג'יהאד האיסלאמי, בהם סיכול ממוקד של תייסיר אל-ג'עברי, במסגרת מבצע עלות השחר.
במקביל למבצע עלות השחר ברצועת עזה, בשעות הלילה של 6 באוגוסט לוחמי צה"ל שב"כ ומג"ב עצרו ברחבי יהודה ושומרון 20 מבוקשים החשודים במעורבות בפעילות טרור בהם, 19 פעילי גא"פ.
בשעות הלילה של 7 באוגוסט עצרו לוחמי צה"ל שב"כ ומג"ב ברחבי יהודה ושומרון 19 פעילי טרור נוספים של הגא"פ, סך הכול במהלך מבצע עלות השחר נעצרו 39 פעילי טרור, מתוכם 38 פעילי גא"פ.
בשעות הלילה של 8 באוגוסט הרסו כוחות הנדסה קרבית את בתיהם של המחבלים שביצעו את הפיגוע באלעד, בכפר רומאנה שליד ג'נין.
ב-9 באוגוסט כוחות צה"ל וימ"מ חיסלו את איברהים אל נאבלוסי, מפקד גדודי חללי אל-אקצא וחוליית גוב האריות בשכם, ושני מחבלים נוספים.
בחילופי האש נהרג כלב משטרה של הימ"מ ולוחם ימ"מ נפצע קל.
ב-15 באוגוסט לוחם בגדוד נחשון, שעסק באבטחת גדר ההפרדה באזור הכפר שוויכה שבשומרון, נורה למוות בידי חברו ליחידה, שחשד שהוא מחבל.
ב-6 בספטמבר 2022 הרסו כוחות צה"ל ומג"ב את בית המחבל שביצע את פיגוע הירי ברחוב דיזנגוף.
מחבלים פלסטינים פתחו באש מסיבית אל עבר כוחות הביטחון, שהשיבו אש, חיסלו מחבל אחד ופצעו קשה עוד שלושה.
ב-14 בספטמבר 2022 אירע פיגוע הירי ליד מעבר ג'למה: שבו נהרג סגן מפקד חטיבת הנח"ל בחילופי אש עם שני מחבלים פלסטינים ליד מעבר ג'למה.
שני המחבלים, שאחד מהם הוא איש מנגנוני הביטחון של הרשות הפלסטינית, נורו ונהרגו.
ב-15 בספטמבר 2022 לוחמי סיירת הנח"ל ויהל"ם פעלו בכפר שממנו יצאו המחבלים שהרגו את בר פלח, ומיפו את ביתם כהכנה להריסת בתיהם.
במהלך הפעילות התרחשו חילופי אש בהם נהרג מחבל פלסטיני בן 17 שירה על הכוחות.
ב-28 בספטמבר 2022 כוחות ימ"ס של מג"ב, סיירת הנח"ל ושופל ממוגן של חיל ההנדסה הקרבית הרגו שני מחבלים חמושים שהתבצרו בבית במחנה הפליטים ג'נין והיו מעורבים במספר פיגועי ירי.
המחבלים נהרגו אחרי שפתחו באש והפעילו מטען חבלה לעבר הכוחות.
אחד המחבלים היה אחיו של המחבל שביצע את פיגוע הירי ברחוב דיזנגוף (2022) והשני פעיל במנגנוני הביטחון של הרשות הפלסטינית.
בחילופי האש נהרגו עוד שני מחבלים, אחד מהם נורה בראשו בידי צלף ימ"ס בעת שביצע ירי לעבר כוחות צה"ל.
לטענת הפלסטינים, בן 12 שיידה אבנים על שופל צבאי ונורה על ידי חיילי צה"ל בבטנו, מת מפצעיו כשבועיים לאחר התקרית, ב-10 באוקטובר.
ב-3 באוקטובר 2022, בעת פעילות מעצר מבוקשים בג'ילזון סמוך לרמאללה, ניסו שני מחבלים פלסטינים לבצע פיגוע דריסה, הכוחות ירו לעברם והרגו אותם ובכך סיכלו את הפיגוע.
ב-5 באוקטובר 2022, במהלך יום הכיפורים, עצרו כוחות צה"ל ושב"כ מחבל חמאס מתא טרור שהתכנה "גוב האריות" שביצע פיגוע ירי סמוך לשכם.
הכוחות הפעילו נוהל סיר לחץ על הבית בו התבצר, שכלל שימוש בשופל ממוגן שניגח את קירות המבנה וגרם לו להסגיר את עצמו.
במקביל, התפתחו בזירה חילופי אש בהם נהרג מחבל חמוש ונפצעו עוד מספר חמושים.
ככל הנראה נפצעו גם שני עיתונאים, לא ידוע ממה.
ב-8 באוקטובר 2022 במבצע מעצרים במחנה הפליטים ג'נין נהרגו שני פלסטינים שהתעמתו עם הכוחות והשליכו לעברם מטעני חבלה ובקבוקי תבערה.
ב-14 באוקטובר 2022 במהלך פעילות כוחות הביטחון בג'נין, התרחשו חילופי אש כבדים.
בחילופי האש נהרגו שני מחבלים פלסטיניים חמושים, אחד מהם רופא פעיל פת"ח שירה לעבר הכוחות.
תועדו מחבלים שביצעו ירי ליד אמבולנס תוך שימוש בו כמחסה.
בפעילות נעצרו מספר מבוקשים והוחרמו רובי M16. אין נפגעים לכוחות הביטחון.
ב-23 באוקטובר 2022, בסביבות 01:30 לפנות בוקר, נהרג תאמר כילאני, שהיה ממקימי חוליית הטרור "גוב האריות" ואחד מראשיה, בפיצוץ בשכם.
בחוליית "גוב האריות" טוענים שמדובר בהתנקשות באמצעות מטען חבלה שהוצמד לאופנוע שלו, אך ישנם דיווחים כי מדובר בתקלה במטען שניסה להניח בכניסה לעיר שכם.
אף על פי שההתנקשות יוחסה לישראל בשל דיוק הביצוע, ישראל נמנעה מלאשר או להכחיש את מעורבותה.
ב-25 באוקטובר 2022 כוח משותף של הימ"מ, צה"ל, סיירת מטכ"ל, יהל"ם והשב"כ פשט והשמיד דירת מסתור של בכירי חוליית הטרור "גוב האריות" ששימשה בנוסף כמעבדת נפץ בעיר העתיקה של שכם.
הלוחמים הפעילו צלפים וירו רקטות מפצח (מטאדור) על המבנה.
לאחר כן מכן פשטו הכוחות על הדירה וניהלו קרבות מטווחים קרובים, ולאחר טיהור המבנה השתמשו בלבנות חבלה ופוצצו את מעבדת הנפץ בה הסתתרו המחבלים.
במהלך הפשיטה נהרגו חמישה מחבלים חמושים, בהם אחד מראשי "גוב האריות", ודיע סביח אל-חוח, ונפצעו 21 חמושים.
למבצע קדם מודיעין מדויק שהושג על ידי יחידה 8200 והשב"כ באמצעות לוחמת סייבר.
באותו לילה, מחבל שיידה מטען ליד מעבר סאלם נהרג במארב של סיירת גולני.
ב-28 באוקטובר שני מחבלים נהרגו על ידי מארב של יחידה 636 במהלך ניסיון פיגוע ירי במחסום צה"לי ליד מרחב שכם, שנפתח בעקבות החלטת הדרג המדיני על הקלה בסגר על שכם.
ב-3 בנובמבר פשטו כוחות הביטחון על מחנה הפליטים ג'נין ובחילופי האש חיסלו מחבל מהג'יהאד האסלאמי הפלסטיני, מפקד ב"חטיבת ג'נין" של הגא"פ.
הוא גם היה מעורב בהיתקלות בה נהרג לוחם הימ"מ נעם רז וכן היה חשוד בקשר עם חוליית הטרור גוב האריות.
בחילופי אש מחבל נוסף נהרג ו-4 מחבלים נוספים נפצעו.
ב-10 בנובמבר כוח של הימ"מ, שב"כ וסיירת הנח"ל עצר את סדקי מרעי, מחבל של הג'יהאד האסלאמי הפלסטיני שהיה חלק מהחוליה שהרגה את לוחם הימ"מ נעם רז.
בפעולה נהרג מחבל שיידה מטען חבלה לכבר הכוחות.
ב-12 בנובמבר פשטו כוחות הביטחון על הכפר קבאטיה, עצרו מחבל מהג'יהאד האסלאמי הפלסטיני שחשוד בפעולות טרור לאחר שחרורו מהכלא.
בפעולה התרחשו הפרות סדר שבמהלכן יודו אבנים ומטען חבלה לעבר כוחות צה"ל.
לפי הפלסטינים מחבל נהרג מירי הכוחות.
לא היו נפגעים לכוחות הביטחון הישראליים.
ב-16 בנובמבר כוחות הביטחון עצרו 4 מבוקשים, ומיפו את ביתו של המחבל שביצע את הפיגוע המשולב באריאל לקראת הריסה.
ב-29 בנובמבר נהרגו 4 מחבלים פלסטינים בחילופי אש עם כוחות צה"ל במספר מוקדים, אחד מהם פעיל במנגנוני הביטחון של הרשות הפלסטינית.
במקביל, כוח ימ"מ עצר במישור אדומים את המחבל שביצע את הפיגוע הכפול בירושלים (2022) והעביר אותו לחקירת השב"כ.
השני נעים זביידי בכיר בגדודי חללי אל-אקצא ובן דודו של זכריא זביידי.
ב-8 בדצמבר כוח של צה"ל וימ"ס איו"ש נכנס למחנה הפליטים ג'נין למבצע מעצרים.
המחבלים הפעילו לעברם מטען חבלה שהוטמן בבריקדה, אך לא גרם לנפגעים.
במהלך חילופי האש נהרגו 3 מחבלים חמושים ונעצרו שלושת המבוקשים שהיו יעד הפעולה.
ב-11 בדצמבר כוח של צה"ל ומג"ב עצר שלושה פלסטינים בג'נין.
במהלך המעצר התפתחו חילופי אש עם חמושים פלסטינים, שבהם נהרגה ג'אנה מג'די עיסאם זכארנה בת 16, ששהתה על הגג ליד חמוש ולפי חשד תצפתה עבורו.
לדברי מפקד משמר הגבול, ניצב אמיר כהן, הלוחמים "פעלו במוסריות, בערכיות, באומץ, בנחישות והצילו חיי אדם".
ב-21 בדצמבר בלילה לוחמי צה"ל, שב"כ ומג"ב פעלו במספר מוקדים ביהודה ושומרון, בין היתר בכפר קבלאן ובערים שכם, חברון וקלקיליה.
הכוחות עצרו שני מבוקשים החשודים במעורבות בפעילות טרור בכפרים בורקין ויעבד.
במהלך הפעילות הושלכו מטענים לעבר הכוחות, שהגיבו בירי.
לא היו נפגעים בקרב הלוחמים.
כמו כן, הלוחמים עצרו ארבעה מבוקשים נוספים בכפרים פחמה, ג'בע וקפין.
הכוחות פעלו גם בכפר דורא, בו החרימו נשק מאולתר מסוג קרלו.
בנוסף, עצרו הכוחות מבוקש בכפר אידנא.
הלוחמים פעלו גם במחנה הפליטים עאידה למעצר מבוקש נוסף.
כמו כן, הכוחות החרימו נשק מאולתר מסוג קרלו בכפר בית אומר.
במקביל, עצרו הכוחות שני מבוקשים בכפר נעלין.
ב-30 בדצמבר 2022 כוח של הימ"מ, שב"כ וסיירת גולני עצר את אחמד מצרי, סייענו של איבראהים א-נאבולסי מ"גוב האריות", בשכם.
המחבל התבצר במבנה עם אזרחים בלתי מעורבים כשהוא חמוש והשתמש בהם כמגן אנושי, הלוחמים פרצו למבנה ועצרו את המחבל.
במקביל החלו חילופי אש עם מחבלים בסביבה שתקפו את הכוחות בירי ובקבוקי תבערה, לוחמי הימ"מ השיבו אש וזיהו פגיעות, ללא נפגעים לכוחות הביטחון הישראליים.
בלילה שבין 1 בינואר ל-2 בינואר 2023 הרסו כוחות צה"ל מסיירת יעל את בתיהם של המחבלים שביצעו את פיגוע הירי ליד מעבר ג'למה, בכפר דאן שבצפון השומרון.
במהלך חילופי אש עם חמושים, שני מחבלים שירו על הכוחות נהרגו ועוד שלושה נפצעו קשה עד אנוש.
ב-14 בינואר 2023 משרד הבריאות הפלסטיני הודיע שנקבע מותו של מחבל נוסף שנורה ונפצע אנוש בפעילות.
ב-12 בינואר 2023 כוחות הביטחון עצרו בג'נין מחבל החשוד בביצוע פיגוע.
בחילופי אש עם מחבלים חמושים, שני מחבלים נהרגו ומחבל נוסף נפצע קשה.
ב-14 בינואר 2023 כוחות הביטחון הגיעו לג'נין למעצר מבוקשים.
במהלך הפעילות שני מחבלים מהג'יהאד האסלאמי ירו לעבר הכוחות מרכב חולף.
הכוחות השיבו באש וחיסלו את המחבלים, בלי נפגעים לכוחות הביטחון.
ב-19 בינואר 2023 כוחות הביטחון עצרו את שני בניו של בכיר בג'יהאד האסלאמי בג'נין.
שני לוחמים נפצעו קל ממטען שנזרק לעברם, בחילופי אש עם מחבלים, מחבל בכיר ב"חטיבת ג'נין" ומחבל פלסטיני נוסף נהרגו.
ב-25 בינואר 2023 כוחות הביטחון הרסו את בית המחבל שביצע את פיגוע הירי במחסום שועפאט.
במהלך ההריסה פלסטינים יידו בקבוקי תבערה לעבר הכוחות, שוטר נפצע קל.
מחבל פלסטיני שכיוון נשק על הכוחות נורה למוות.
ב-26 בינואר 2023 כוחות צה"ל, משטרה ושב"כ נכנסו לג'נין כדי לסכל פיגוע של פלוגות אל-קודס שהוגדר כ"פצצה מתקתקת".
במהלך הפעולה התפתחו חילופי אש כבדים בהם נהרגו 10 מחבלים, ונפצעו עוד כ-20 חמושים.
בחילופי האש נהרגה גם אישה בת 60, ייתכן שנפגעה מאש פלסטינית.
כמו כן נעצרו מספר מבוקשים בנוהל סיר לחץ שכלל שימוש ביעה אופני ממוגן מסוג לביא"ה.
כוח של חיל ההנדסה הקרבית פוצץ שני מטעני חבלה שהכינו המחבלים במבנה.
ב-4 בפברואר 2023 פעלו כוחות צה"ל במחנה הפליטים עקבת ג'בר שבדרום יריחו.
הם ביצעו נוהל סיר לחץ אל עבר מספר מבנים ועצרו 15 מחבלים.
בחילופי האש נפצעו כ-13 מחבלים.
יומיים לאחר מכן, נעצרו 19 מבוקשים בעקבת ג'בר, אחר מהם בכיר חמאס.
בחילופי אש עם גדוד לביאי הבקעה נהרגו 7 מחבלים, רובם פעילי חמאס, ושניים מהם ביצעו את פיגוע הירי בצומת אלמוג.
ב-7 בפברואר 2023 כוחות הביטחון פעלו בשכם למעצר מבוקשים.
במהלך חילופי אש עם מחבלים, מחבל בן 17, פעיל בגוב האריות נהרג.
ב-12 בפברואר 2023 כוחות הביטחון עצרו בג'נין את האסיר המשוחרר ג'יבריל זביידי, שהיה אחד מהחוטפים של טירן פרו והוא גם אחיו של האסיר זכריא זביידי.
בחילופי אש עם מחבלים, פלסטיני בן 14 נהרג ושני מחבלים נוספים נפצעו קשה.
ב-13 בפברואר 2023 כוחות הביטחון עצרו בשכם את שני המחבלים שביצעו את פיגוע הירי ליד שבי שומרון בו נהרג סמ"ר עידו ברוך.
בחילופי אש עם מחבלים, מחבל פעיל בגוב האריות נהרג ועוד כמה נוספים נפצעו.
ב-14 בפברואר 2023 עצרו כוחות הביטחון 23 מבוקשים ביהודה ושומרון.
במהלך מבצע המעצרים התפתחו עימותים וחילופי אש שכללו ירי חי וידויי בקבוקי תבערה, אבנים ומטענים לעבר הכוחות, מחבל בן 17 נהרג ולא היו נפגעים לכוחות הביטחון הישראליים.
ב-16 בפברואר 2023 כוחות הנדסה של צה"ל הרסו את בית המחבל שביצע את פיגוע הירי ליד גבעת האבות.
ב-22 בפברואר 2023 כוחות הביטחון - ימ"מ, סיירת גולני ושב"כ - כיתרו בשכם בית בו התבצרו 3 מחבלים מגוב האריות ומהגא"פ שתכננו פיגועים נגד כוחות הביטחון ואחד מהם היה מעורב בפיגוע הירי ליד שבי שומרון.
הכוחות הפעילו עליהם נוהל סיר לחץ וקראו להם להסגיר את עצמם, המחבלים סירבו.
אחד מהם ניסה להימלט ונורה למוות, ולאחר מכן הכוחות ירו רקטות מטאדור על הבית שקרס כתוצאה מכך, שני המחבלים שעדיין התבצרו שם נהרגו, אחד מהמחבלים ההרוגים הוא מפקד הזרוע הצבאית של הגא"פ בשכם.
בחילופי אש שהיו שם נהרגו עוד 7 מחבלים ונפצעו יותר מ-100 נוספים.
בחילופי האש נהרג גם גבר בן 72. סך הכול 10 מחבלים נהרגו ומעל 100 נפצעו.
ב-2 במרץ 2023 הושלם מבצע לוט לבניית מכשול הפרדה בקו התפר בגזרת חטמ"ר יהודה.
המבצע הובל על ידי חיל ההנדסה הקרבית וכלל יחידות צמ"ה בסדיר ומילואים, והשתמשו בכ-60 כלי צמ"ה.
הקמת המכשול הורידה את ההסתננויות בגזרה מכמה מאות בחודש לבודדים.
ב-7 במרץ 2023 בפעילות מבצעית בג'נין בשיתוף צה"ל (כוח שכלל את סיירת חרוב ולביא"ה) והשב"כ, כוח ימ"מ הרג את המחבל שביצע את פיגוע הירי בחווארה ורצח שני יהודים.
בחילופי האש - בהם מחבלים פלסטינים ירו על הלוחמים מתוך אמבולנס - נהרגו עוד 6 מחבלים.
שני לוחמי ימ"מ נפצעו קל ובינוני.
3 מחבלים שהיו במכונית פתחו לעברם באש, הלוחמים השיבו אש והרגו את שלושת מחבלים: 2 פעילי גא"פ ועוד מחבל, שביצעו מספר פיגועי ירי ופעלו להוצאת פיגוע נוסף.
כמו כן, נעצרו 15 מבוקשים.
ב-11 במרץ 2023, בעקבות מודיעין נקודתי של השב"כ, עצרו כוחות הביטחון את המחבל שביצע את פיגוע הנחת המטען בביתר עילית יומיים לפני כן.
איתו נעצרו 4 סייענים והוחרם כלי רכב ששימש אותו בפיגוע.
ב-12 במרץ 2023 4 מחבלים ירו לעבר עמדה של צה"ל בצומת ג'ית, כוח של סיירת גולני השיב באש והרג 3 מהמחבלים, מחבל נוסף הסגיר את עצמו.
ב-16 במרץ 2023 בשעות הצהריים, כוחות מסתערבים של הימ"מ פעלו בג'נין והרגו 2 מחבלים חמושים מהג'יהאד האסלאמי הפלסטיני, אחד מהם קרוב משפחה של המחבל שביצע את פיגוע הירי ברחוב דיזנגוף (2022).
עם חשיפת הכוחות, המון תקף את הלוחמים שהשיבו בירי.
מהירי נהרגו עוד 2 מחבלים (אחד מהם תקף את הלוחמים עם לום) ונפצעו עוד 4. כוחות של סיירת חרוב חילצו את הלוחמים ללא נפגעים לכוחות הביטחון.
ב-3 באפריל 2023 עצרו כוחות הביטחון מימ"ס איו"ש ויחידת דובדבן בשכם מחבלים שהיו מעורבים בפיגוע הירי בחווארה בו נפצעו 2 חיילים.
במהלך הפעילות הרגו הלוחמים 2 מחבלים שירו לעבר הכוחות.
לישראל נהרגו 3 לוחמים: לוחם הימ"מ נעם רז, סגן מפקד סיירת הנח"ל, וחייל שנהרג מירי של חברו, שחשב שהוא מחבל.
לפי הפלסטינים, 165 איש נהרגו בפעילות של צה"ל בחודשים האחרונים, 66 מהם מג'נין.
עם זאת, הם לא ציינו כמה מההרוגים היו מחבלים או השתתפו באלימות, ומאיזה חודש החל המניין.
לפי צה"ל, רוב ההרוגים היו מחבלים ומיידי אבנים שסיכנו את הכוחות.
לפי השב"כ, מתחילת המבצע ועד 13 בדצמבר 2022 נהרגו 151 פלסטינים מתוכם 132 מחבלים.
לפי צה"ל, במבצע נעצרו למעלה מ-2500 מחבלים, ועד יולי 2022 נתפסו למעלה מ-490 כלי נשק בלתי חוקיים (בהם רובי סער מדגם M16, קרלו (תת-מקלע) ואקדחים) והוחרמו למעלה מ-2,700,000 ש"ח ששימשו לטרור.
נכון לסוף מרץ 2023, הוחרמו בסך הכול 966 כלי נשק בלתי חוקיים ולמעלה מ-3,100,000 ש"ח כספי טרור.
בנובמבר 2022 הוענקו מספר צל"שים יחידתיים:
: ימ"מ (משטרת ישראל) וסיירת גולני.
: יחידת דובדבן וימ"ס איו"ש (משמר הגבול).
: חיל ההנדסה הקרבית, גדוד 601, גדוד 603, גדוד 605, י"פ חה"ן 802, גדוד ציוד מכני הנדסי פיקוד המרכז, יחידת הצמ"ה המטכ"לית, אוגדת איו"ש, יחידת עוקץ ואגף המבצעים בשירות הביטחון הכללי.
יחידות נוספות קיבלו תעודות הצטיינות והערכה.
: משטרת ישראל העניקה את צל"ש המפכ"ל לימ"מ ולימ"ס איו"ש.
: סמ"ר ג' מסיירת נח"ל על פועלו במהלך ההיתקלות בג'למה שם נפל רס"ן בר פלח.
: סמ"ר י' מסיירת נח"ל על פועלו במהלך ההיתקלות בג'למה שם נפל רס"ן בר פלח.
בנוסף העניקה משטרת ישראל למעלה מ-70 עיטורים וצל"שים לשוטרים.
מבצע שומר השגשוג הוא מבצע צבאי המובל על ידי קואליציה צבאית המשלבת כוחות של חילות ים מ-20 מדינות בהובלת ארצות הברית, שהוקמה בדצמבר 2023, במהלך מלחמת חרבות ברזל, במטרה לאבטח ספינות מסחריות הנעות בנתיב השיט בים האדום ובמפרץ עדן מפני ניסיונות תקיפה של החות'ים במסגרת מעורבותם במלחמה.
הטרור החות'י בחסות איראן התפתח למצור החות'ים על ים סוף שפגע בסחר הימי העולמי והביא לתקיפות נגד החות'ים מצד ארצות הברית והממלכה המאוחדת.
על הקמת הקואליציה הודיע מזכיר ההגנה של ארצות הברית, לויד אוסטין, בביקורו בישראל ב-18 בדצמבר 2023.
המורדים החות'ים הם ארגון טרור אסלאמי שהשתלטו על צפון-מערב תימן (וחלק גדול מקו החוף של ים סוף הכולל נמלים חשובים) במהלך מלחמת האזרחים שהחלה בשנת 2015. החל משנת 2023 הארגון ממומן ומחומש על ידי איראן, והוא משמש לה פרוקסי במלחמותיה באזור.
נגדם ניצבת ממשלת תימן הממלכתית, הנתמכת על ידי קואליציה בהנהגת ערב הסעודית, וחברות בה קטר, איחוד האמירויות הערביות ומדינות נוספות.
ב-14 בנובמבר 2023, במסגרת התנגדותם לפעולות ישראל בעזה איימו כי בכוונתם לפגוע ולמנוע את כניסתן של ספינות תובלה ישראליות ולא ישראליות לים סוף.
הם הכריזו על הטלת מצור ימי על נמל אילת והחלו לתקוף אוניות סוחר בבאב אל-מנדב, שלטענתם היו בבעלות ישראלית או מיועדות לעגון בישראל, אך בפועל הספינות שהותקפו היו אוניות משא בבעלות זרה, שאינן קשורות לישראל.
נכון לאמצע דצמבר 2023, דיווחו יותר מ-20 ספינות על תקריות מסוג זה.
גם מחיר הביטוח לאוניות שעוברות בים סוף עלה בחדות מתחילת ההתקפות.
לפי ההודעה הראשונית של ארצות הברית, ייטלו חלק בקואליציה: בחריין, בריטניה, קנדה, צרפת, איטליה, הולנד, נורווגיה, דנמרק, סיישל, ספרד וארצות הברית.
ארצות הברית מסרה שהכוח ייבנה על בסיס "כוח 153" שהוצב ב-2022 בים סוף למלחמה נגד פיראטים.
ב-23 בדצמבר פורסם כי צרפת, ספרד ואיטליה פרשו מהקואליציה שארצות הברית גיבשה אל מול החות'ים.
הולנד, נורווגיה ודנמרק מסרבות לשלוח את ספינות המלחמה שלהן לאזור ומסתפקות בלשלוח מספר קצינים למרכז הפיקוד האמריקאי בבחריין.
ארצות הברית פנתה לכמה מבנות בריתה העיקריות במטרה לגייסן לקואליציה אך רובן לא הצטרפו אליה.
: ב-21 בדצמבר הודיע הפנטגון כי המשחתת USS Laboon (DDG 58) הנמנית עם סדרת ארלי ברק עוברת את תעלת סואץ ונכנסת לתחום אחריותו של הצי החמישי של ארצות הברית כדי לסייע בהבטחת הביטחון הימי והיציבות באזור המזרח התיכון.
בהמשך הודיע הפנטגון כי בכוח יהיו גם USS Mason (DDG-87), USS Philippine Sea (CG-58), נושאת המטוסים אייזנהאור וכוח התקיפה שלה.
: ב-19 בדצמבר הודיע משרד הביטחון של בריטניה שמשחתת הצי המלכותי אה"מ דיימונד (D34) תצטרף לכוח המשימה הימי.
: ישראל התבקשה על-ידי ארצות הברית שלא לתקוף את החות'ים כדי למנוע את התרחבות העימות לאזורים נוספים.
גורם רשמי ישראלי אמר שישראל לא תשתתף בקואליציה נגד החות'ים, אך תתמוך מן הצד.
אך לאחר כ-7 חודשים, ישראל פתחה במתקפה האווירית על תימן (עקב מתקפת הכטב"ם על תל אביב ושיגורים בלתי פוסקים לעבר אילת והערבה במשך 9 חודשים).
: בהמשך הודיעה צרפת שהפריגטות שלה בים האדום וחיל המצב שלה בג'יבוטי המונה 1,500 חיילים ימשיכו לפעול תחת פיקוד צרפת.
: איטליה הודיעה שהיא שולחת פריגטה לים האדום כדי להגן על האינטרסים שלה, לפי בקשות מבעלי אוניות.
: ספרד הודיעה שלא הסכימה להשתתף במבצע, בניגוד להודעתו של אוסטין, והיא אף הטילה וטו על החלטה של האיחוד האירופי להצטרף למבצע.
ארצות הברית לא הצליחה לצרף לקואליציה את המדינות הערביות מצרים, ערב הסעודית, איחוד האמירויות הערביות וקטר, למרות בקשותיו של בלינקן, היות שהן לא רצו להצטייר כמצדדות בישראל.
+הרכב כוחות הקואליציה במבצע שומר השגשוגציכוחות ארצות הבריתנושאת המטוסים דווייט אייזנהאואר (CVN-69)המשחתת לאבון (DDG-58)המשחתת גרייבלי (DDG-107) בריטניהאה"מ דיימונד (D34) יווןפריגטה דנמרקפריגטה
החות'ים נתמכים, ממומנים, מאומנים ומחומשים כחלק מציר ההתנגדות על ידי משמרות המהפכה של איראן, שמספקת להם טילים מסוגים שונים - בהם טילים בליסטיים, טילי שיוט וטילים נגד ספינות - וכן כלי טיס בלתי מאוישים כולל כטב"מים מתאבדים.
את עיקר התקיפות מבצעים המורדים החות'ים כאשר עליהם מפקחים פעילי חזבאללה המקבלים פקודות מאיראן.
איראן מכווינה את ההתקפות באמצעות משמרות המהפכה האסלאמית והציבה פעילים ויועצים צבאיים בתימן.
בביצוע התקיפות מסייעים לחות'ים חזבאללה ופעילי מיליציות פרו-איראניות, בין השאר מעיראק.
למרות הקמת הקואליציה הבין-לאומית לליווי ספינות הסוחר בים סוף, כוחות קואליציית שומר השגשוג לא השתתפו בתקיפות ומכות מנע נגד החות'ים, למעט מובילות הקואליציה ארצות הברית והממלכה המאוחדת, שנשאו לבדן בעול ההתקפי של הלחימה.
בימים שלאחר כן ביצעו כוחות הקואליציה תקיפות נוספות נגד החות'ים בתימן.
בתקיפות הושמדו מתקני מכ"ם וטילים נגד ספינות שהיו מוכנים לשיגור.
ב-22 בינואר, פתחו צבאות ארצות הברית ובריטניה במתקפה משולבת מהאוויר ומהים במספר מחוזות בתימן, בעיקר בבירה צנעא ואל-חודיידה שכונתה "מבצע קשת פוסידון".
תקיפה זו נחשבת לתקיפה העוצמתית ביותר מתחילת המבצע.
עם התמשכות המשבר, התמעטה תדירות ועצימות התקיפות נגד החות'ים.
לפירוט חלק מהתקיפות ראו: מצור החות'ים על ים סוף .
נכון לסוף יוני 2024 בתקיפות אלו נהרגו כ-40 עד 200 חות'ים ונפגעו כלי שיט בלתי מאוישים, כטב"מים וטילים מסוגים שונים של החות'ים.
בים סוף ובמפרץ עדן נמצאות מספר התארגנויות הגנה נוספות, ובהן:
הכוחות הימיים המשולבים, המיועד להגן מפני שודדי ים וטרור, פועל מ-2002 תחת צי ארצות הברית, וחברות בו 39 מדינות.
של האיחוד האירופי פועל להגנה מפני פיראטים.
מבצע רייניבונג ("תרגיל הריין") היה הגיחה האחרונה לאוקיינוס האטלנטי של אוניית המערכה הגרמנית החדשה ביסמרק והסיירת הכבדה פרינץ אויגן ב-18–27 במאי 1941, במהלך מלחמת העולם השנייה.
מבצע זה נועד לחסום את שיירות האספקה של בעלות הברית לבריטניה כפי שנעשה במבצע ברלין שהצליח בעבר.
לאחר שביסמרק הטביעה את אה"מ הוד במהלך קרב מצר דנמרק (24 במאי), זה הגיע לשיא עם טביעתה של ביסמרק (27 במאי), בעוד פרינץ אויגן נמלטה לנמל בצרפת הכבושה.
מנקודה זו ואילך, הגרמנים הסתמכו רק על צוללות כדי לנהל את הקרב על האוקיינוס האטלנטי.
במהלך שתי מלחמות העולם, האי בריטניה היה תלוי במספר עצום של ספינות סוחר כדי להביא מזון וחומרי גלם חיוניים, והגנה על חבל ההצלה הזה היה אחד מהעדיפויות הגבוהות ביותר של הכוחות הבריטיים.
אם ניתן היה לנתק את קו ההצלה הזה, האימפריה הבריטית באירופה תצטרך לתבוע שלום; לנהל משא ומתן על שביתת נשק; או לנטוש את האי הבריטי כבסיס פעולות לחסימת הגישות הימיות למערב אירופה; מה שיעניק לגרמניה למעשה שליטה מלאה במערב אירופה, ללא בסיס טקטי באירופה להתנגד לשליטה זו.
פיקוד הצי של גרמניה (תחת גרוס-אדמירל אריך יוהאן אלברט רדר) האמינה באותה תקופה בתוקף כי ניתן להשיג תבוסה במצור.
עם זאת, הם גם האמינו שהשיטה העיקרית להשגת מטרה זו היא שימוש בטקטיקות פשיטות מסחר מסורתיות, המבוססות על אוניות שטח (סיירות, סיירות מערכה, אוניות מערכה מהירות) שנתמכו רק על ידי צוללות.
ללא קשר לשיטה או לאופן, רדר שכנע את הפיקוד העליון (OKW) ואת היטלר שאם קו ההצלה הזה ינותק, בריטניה תובס, ללא קשר לגורמים אחרים.
מבצע רייניבונג היה האחרון בסדרת פשיטות על ספנות בעלות הברית שבוצעו על ידי יחידות שטח של הקריגסמרינה.
קדם לו מבצע ברלין, גיחה מוצלחת ביותר של שרנהורסט וגנייזנאו שהסתיימה במרץ 1941.
עד מאי 1941, אוניות המערכה של הקריגסמרינה שרנהורסט וגנייזנאו היו בברסט, בחוף המערבי של צרפת, שם היוו איום רציני על השיירות האטלנטיות, והופצצו בכבדות על ידי חיל האוויר המלכותי.
התוכנית המקורית הייתה ששתי האוניות יהיו מעורבות במבצע, אך שרנהורסט עברה תיקונים כבדים במנועים שלה, וגנייזנאו בדיוק ספגה פגיעת טורפדו מזיקה ימים לפני כן, שהוציאה אותה מכלל פעולה למשך 6 חודשים.
זה הותיר רק שתי ספינות מלחמה חדשות זמינות לגרמנים: אוניית המערכה ביסמרק והסיירת הכבדה פרינץ אויגן (בעוד שלקריגסמרינה היו שלוש סיירות קלות שימושיות, לאף אחת לא הייתה את הסיבולת הדרושה למבצע אטלנטי ארוך), שתיהן הוצבו בתחילה בים הבלטי.
מטרת המבצע הייתה שביסמרק ופרינץ אויגן יפרצו לאוקיינוס האטלנטי ויתקפו את הספנות של בעלות הברית.
כדי לתמוך ולספק מתקנים לאוניות הראשה לתדלוק ולחמש מחדש, הקים פיקוד הצי הגרמני (OKM) רשת של מכליות ואוניות אספקה באזור של מבצע רייניבונג.
שבע מכליות ושתי ספינות אספקה נשלחו עד לברדור במערב ואיי כף ורדה בדרום.
ליטיינס ביקש שרדר יעכב את מבצע רייניבונג מספיק זמן כדי ששרנהורסט תשלים את התיקונים במנועים שלה ותהיה ראויה ללחימה ותיפגש בים עם ביסמרק ופרינץ אויגן או שהאונייה האחות של ביסמרק, טירפיץ תתלווה אליהם.
רדר סירב, שכן שרנהורסט לא תהיה מוכנה עד תחילת יולי.
הצוות של טירפיץ שזה עתה הושלמה עדיין לא היה מאומן במלואו, ועל רקע מחאותיו של ליטיינס הורה רדר על קידום המבצע.
הסיבה העיקרית של רדר להמשך הדרך הייתה הידע שלו על מבצע ברברוסה הקרוב, שבו הקריגסמרינה היה אמור למלא רק תפקיד קטן ותומך, ורצונו להשיג הצלחה גדולה עם אוניית מערכה לפני ברברוסה שעשויה להותיר את הרושם על היטלר את הצורך שלא לקצץ בתקציב אוניות ראשה.
כדי להתמודד עם האיום של אוניות שטח גרמניות, הבריטים הציבו בסקפה פלו את אוניות המערכה החדשות קינג ג'ורג' החמישי ופרינס אוף ויילס כמו גם את סיירת המערכה הוד ואת נושאת המטוסים שנכנסה לשירות לאחרונה ויקטוריוס.
במקום אחר, כוח H בגיברלטר יכול היה לגייס את סיירת המערכה רינואון ואת נושאת המטוסים ארק רויאל; בים באוקיינוס האטלנטי בתפקידים שונים היו אוניות המערכה רוונג', רודני וראמיליס וסיירת המערכה ריפאלס.
סיירות וסיורים אוויריים סיפקו את "עיניו" של הצי.
בים, או אמורים להפליג בקרוב, היו 11 שיירות, כולל שיירת כוחות.
OKM לא לקח בחשבון את נחישותו של הצי המלכותי להשמיד את צי השטח הגרמני.
כדי לוודא שביסמרק תוטבע, הצי המלכותי הפשיט באכזריות זירות פעולה אחרות.
זה כלל ריקון שיירות יקרות ערך מהכוחות המלווים שלהן.
הבריטים פרסו בסופו של דבר שש אוניות מערכה, שלוש סיירות מערכה, שתי נושאות מטוסים, 16 סיירות, 33 משחתות ושמונה צוללות, יחד עם מטוסי סיור.
זה יהפוך לכוח הימי הגדול ביותר שהוקצה למבצע בודד עד אותה נקודה במלחמה.
הסיירת הכבדה פרינץ אויגן הפליגה בסביבות השעה 21:00 ב-18 במאי 1941 מגוטנהאפן (גדיניה, פולין), ואחריה בשעה 2:00 בבוקר, 19 במאי הפליגה ביסמרק.
שתי האוניות המשיכו בליווי, בנפרד ונפגשו ליד כף ארקונה באי רוגן שבמערב הבלטי, שם הצטרפו אליהם המשחתות Z23 ו-Z16 פרידריך אקולדט.
לאחר מכן הם המשיכו דרך האיים הדנים אל הקטגט.
בכניסה לקטגט ב-20 במאי הפליגו ביסמרק ופרנץ אויגן צפונה לכיוון הסקאגרק, המצר שבין יוטלנד לדרום נורווגיה, שם הם נצפו על ידי הסיירת השוודית נושאת המטוסים גוטלנד בסביבות השעה 1:00 בלילה.
גוטלנד העבירה את התצפית בדו"ח שגרתי.
מוקדם יותר, בסביבות הצהריים, טיסה של מטוסים שוודיים זיהתה גם את כלי השיט הגרמניים ודיווחה גם היא על ראייתם.
ב-21 במאי הוזעקה האדמירליות על ידי מקורות בממשלת שוודיה כי שתי אוניות מלחמה גרמניות גדולות נראו בקטגט.
האוניות נכנסו לים הצפוני ומצאו מקלט קצר ב-Grimstadfjord ליד ברגן, נורווגיה ב-21 במאי, שם תודלקה פרינץ אויגן עם דלק, ועשתה הפסקה עבור נתיבי השיט האטלנטי ב-22 במאי.
בשלב זה, הוד ופרינס אוף ויילס, עם משחתות מלוות, היו בדרכם למצר דנמרק, שם כבר סיירו שתי סיירות, נורפוק וסאפוק.
הסיירות מנצ'סטר וברמינגהאם נשלחו לשמור על המים מדרום-מזרח לאיסלנד.
לאחר שהתגלתה יציאת האוניות הגרמניות, הפליג האדמירל סר ג'ון טובי, המפקד העליון של צי הבית הבריטי, עם קינג ג'ורג' החמישי, ויקטוריוס ומלוותיהם כדי לתמוך באלה שכבר היו בים.
ריפאלס הצטרפה זמן קצר לאחר מכן.
בערב 23 במאי ראתה סאפוק את ביסמרק ואת פרינץ אויגן במצר דנמרק, קרוב לחוף גרינלנד.
סאפוק חיפשה מיד מחסה בערפל והזעיקה את האדמירליות.
ביסמרק פתחה באש על נורפוק בטווח של שישה מיילים אבל נורפוק נמלטה לערפל.
נורפוק וסאפוק, מחוץ לטווח ירי, עקבו אחר האוניות הגרמניות באמצעות מכ"ם.
לא נרשמו פגיעות אבל זעזוע ההדף של התותחים העיקריים שירו לעבר נורפוק הפיל את המכ"ם של ביסמרק וגרם לליטיינס למקם מחדש את פרינץ אויגן לפני ביסמרק.
לאחר שראו את האוניות הגרמניות, קבוצות הצי הבריטי הופנו ליירט את כוחו של ליטיינס או לחפות על שיירת חיילים.
הוד ופרינס אוף ויילס יצרו מגע עם הכוח הגרמני מוקדם בבוקר 24 במאי, והפעולה החלה ב-5:52 בבוקר, כאשר שני הצדדים במרחק של כ- בנפרד.
תותחנים על סיפונה של הוד טעו בתחילה בפרינץ אויגן, שהייתה כעת בראש כביסמרק, ופתחו עליה באש; קפטן ליץ' המפקד על אה"מ פרינס אוף ויילס הבין את טעותו של תת-אדמירל הולנד והעסיק את ביסמרק מההתחלה.
שתי האוניות הגרמניות ירו לעבר הוד.
הוד ספגה פגיעה בשלב מוקדם מפרינץ אויגן שהחלה אש שהתפשטה במהירות באמצע האונייה.
ואז, בערך בשעה 6 בבוקר, אחד או יותר ממחסני התחמושת של הוד התפוצצו, כנראה כתוצאה מפגיעה ישירה של פגז מביסמרק.
הפיצוץ האדיר שבר לשניים את סיירת המערכה הגדולה, והיא טבעה תוך דקות.
כל הצוות שלה, פרט לשלושה, בן 1,418 איש, מתו, כולל תת-אדמירל לנסלוט הולנד, מפקד השייטת.
פרינס אוף ויילס המשיך בפעולה, אך ספגה מספר פגיעות של פגזי ופגזי , וחוותה כשלים מכניים חוזרים ונשנים עם החימוש העיקרי שלה.
המפקד שלה, קפטן ליץ', נפצע כשאחד הפגזים של ביסמרק פגע בגשר פרינס אוף ויילס.
ליץ' הפסיק את הקרב, ואוניית המערכה הבריטית נסוגה בחסות מסך עשן.
ביסמרק נפגעה שלוש פעמים, אך אדמירל ליטיינס דחה את הקפטן של ביסמרק ארנסט לינדמן, שרצה לרדוף אחרי פרינס אוף ויילס הפגועה ולהטביע אותה.
כל הפגיעות על ביסמרק נגרמו על ידי פגזי של פרינס אוף ויילס.
אחד הפגזים חדר לגוף אוניית המערכה הגרמנית ליד החרטום, קרע כמה ממכלי הדלק שלה, וגרם לה לדליפת נפט ברציפות ובקצב רציני.
זה היה אמור להיות גורם קריטי ככל שהמרדף נמשך, ואילץ את ביסמרק להגיע לברסט במקום לברוח אל המרחב הגדול של האוקיינוס האטלנטי.
כתם השמן שנוצר גם עזר לסיירות הבריטיות לעקוב אחריה.
נורפוק וסאפוק ופרינס אוף ויילס הפגועה המשיכו לעקוב אחר הגרמנים, ודיווחו על מיקומם למשוך כוחות בריטיים למקום.
בתגובה, הוחלט כי פרינץ אויגן שלא ניזוקה תתנתק כדי להמשיך בפעולת הפשיטה, בעוד ביסמרק תפסיק את המרדף.
יחד עם זה, אדמירל דניץ התחייב כי זרוע הצוללות תתמוך בביסמרק עם כל הצוללות הזמינות באוקיינוס האטלנטי.
הוא ארגן שני קווי סיור כדי ללכוד את צי הבית אם ביסמרק תוביל את רודפיה אליהם.
קו אחד של 7 צוללות היה ערוך באמצע האוקיינוס האטלנטי בעוד קו אחר, של 8 צוללות, הוצב ממערב למפרץ ביסקאיה.
בשעה 6:40 אחר הצהריים ב-24 במאי, ביסמרק פנתה אל רודפיה ופתחה לזמן קצר באש כדי לחפות על בריחתה של פרינץ אויגן.
הסיירת הגרמנית חמקה ללא פגע.
ב 10 אחר הצהריים, ויקטוריוס הייתה במרחק משם ופתחה במתקפה אווירית עם תשעה מפציצי טורפדו פיירי סורדפיש, שהונחו על ידי נורפוק.
במזג אוויר גרוע, וכנגד אש כבדה, הם תקפו וגרמו לפגיעת טורפדו בודדת מתחת לגשר.
עם זאת, מול חגורת שריון חזקה ובליטות נגד טורפדו, היא לא הצליחה לגרום נזק משמעותי.